作者:楊無咎
標題:選冠子
內容:海上樓臺，壺中日月，乍覺挈來平地。熙熙雞犬，簇簇僮奴，亦自有登天志。知是仙宮，出應亨期，因識前修風味。看縱橫才美，雍容談笑，一團和氣。鍾秀處、雪潔霜□，梅清竹瘦，佔盡小春佳致。笙歌韻溢，錦繡香濃，飲少未妨歡醉。好在雙椿，佇看丹桂分折，芝庭蘭砌。向遊惟功行，和羹勳業，共傳家世。